Jørn Dohrmann (DF), 2007-02-27:
Jeg vil da også sige, at jeg da ville være ked af det, hvis jeg havde rotter derhjemme, og kan man gøre noget for at få dem væk, skal man selvfølgelig gøre alt, hvad man selv kan for det.
Jeg synes også, at lovforslaget, som er fremsat her, jo giver anledning til at tage diskussionen om, hvad man så rent faktisk kan gøre.
Ikke kun lige på det punkt, hvor rottespærren bliver sat ind, men det skal jo egentlig give anledning til måske at tænke lidt over, hvad vi bør gøre ude i kommunerne for at renovere hele kloaksystemet, for hele problemstillingen er jo ikke kun lige omkring, hvor rottespærren skulle sættes op.
Hvis vi bare går ud fra, at Aalborg Kommune alene skal betale omkring 1 mia. kr. for at få det her system sat ind, og vi siger, at vi har 98-99 kommuner i Danmark, så skal der jo ikke meget hovedregning til at se, hvad det her løber op i: en gigantisk sum for at få det indført over hele landet.
Jeg synes, det er at skyde gråspurve med kanoner, når man ikke fokuserer på, hvor det ellers er, vi har problemer med rotter.
Hele kloaksystemet er mildest talt elendigt nogle steder, og det skulle man jo tage og fokusere lidt på.
Så kan det godt være, at SF og S prøver at hæve sig op her i dag, men vi ved jo altså, at der er nogle af de her kommuner, som er socialdemokratisk ledede, og der er SF-viceborgmesterposter rundtomkring.
Hvorfor vil man lige akkurat trække sådan nogle ting ind og sige, at vi nu skal bestemme det herindefra, når man har muligheden for at udnytte det decentrale system?
Vi har jo også hørt, at der har været problemer med nogle af de her rottespærrer.
Når man skal have renset, er der problemer, når man får forstoppelse i systemet, er det ikke særlig sjovt at stå med det problem i hvert fald.
Men vi synes selvfølgelig, at vi skal have gjort noget ved hele problemet omkring rotterne.
Er det kun rørene, det er galt med?
Nej, det er selvfølgelig også omgivelserne, dér, hvor rotterne lever.
Det bliver der overhovedet ikke gjort med beslutningsforslaget her.
Rotteskader på kloaksystemet er selvfølgelig et alvorligt problem, som vi synes – i hvert fald i Dansk Folkeparti – at man skal sætte massivt ind over for ude i kommunerne.
Vi har det kommunale system, som er udmærket til at håndtere den her slags ting, hvis man ellers udeomkring tager det alvorligt og går i gang.
Derfor må vi nok sige, at vi er skeptiske over for forslaget, som det ligger her, men vi glæder os da til udvalgsbehandlingen for at se, om der kommer – man kan sige – andre guldkorn ind, som kunne ændre vores opfattelse.
Det vil vi da gerne se: at oppositionen har nogle andre beregninger, nogle større undersøgelser, som vil gøre, at vi skulle ændre opfattelse.
Men umiddelbart synes jeg, at det her er at skyde gråspurve med kanoner.
Jeg går ud fra, at den socialdemokratiske ordfører har læst forslaget og har læst nogle af de baggrundsnotater, som ligger, og dermed også er kommet frem til, at bare i Aalborg alene var det 1 mia. kr.
Og så var det min pointe, at når vi har næsten 100 kommuner i Danmark, kunne vi jo gange den ene milliard kroner med næsten hundrede, og så er det altså 100 mia. kr., vi taler om, hvis man tager det grove regnestykke her.
Men det, jeg også vil sige til hr. Ole Vagn Christensen, er, at når Socialdemokratiet og SF udeomkring har flertallet med de konstitueringer, man nu som socialdemokratiske borgmestre har lavet, kan man jo allerede ude i nogle kommuner vælge at gå i gang og sige: Vi ønsker at indføre det her.
Hvorfor er det ikke sket og har vundet større udbredelse i landet?
Det kan vi jo kun spørge de borgmestre om.